Source: http://www.demagog.sk/diskusie/670/lubyova-a-grohling-v-ta3
Timestamp: 2017-12-17 11:36:11+00:00
Document Index: 13119805

Matched Legal Cases: ['§ 29', '§ 1', '§ 29', '§ 29', '§ 29', '§ 7']

Demagog.sk - Lubyová a Gröhling v TA3
V politike, 1. októbra 2017. (videozáznam relácie)
V TA3 diskutovala po prvýkrát nová ministerka školstva Martina Lubyová s teamleaderom pre školstvo strany SaS Branislavom Gröhlingom.
„A na druhej strane korekcie boli vždy. To nie je záležitosť tejto výzvy. Korekcie boli aj v minulosti. Majú to všetky krajiny Európskej únie.“
Európska komisia zriadila za účelom zvýšenia účinnosti boja proti podvodom s finančnými prostriedkami EÚ, v roku 1999 Európsky úrad pre boj proti podvodom (OLAF). Pri zistení porušenia, pri čerpaní finančných zdrojov z EÚ, vydá OLAF odporúčanie, respektíve korekciu Komisii na vrátenie financií do rozpočtu EÚ. Výrok Lubyovej hodnotíme ako pravdivý, pretože korekcie ohľadom eurofondov sa v členských krajinách využívajú.
Mimo iného je úlohou OLAF-u dozerať na členské štáty, aby riadne hospodárili s finančnými prostriedkami EÚ (týka sa aj eurofondov).
Európska komisia môže rozhodnúť o uplatnení finančných korekcií, ak členské štáty zlyhajú pri uplatňovaní korekcií alebo pri závažných zlyhaniach manažmentu, či kontrolného systému, ktorý môže viesť k pravidelným nezrovnalostiam (.pdf, s. 4).
OLAF vydal za rok 2016 celkovo 346 odporúčaní, respektíve korekcií, na základe ktorých sa do rozpočtu EÚ vrátilo 631 miliónov eur (.pdf, s. 3). Na Slovensku bolo zistených najviac nezrovnalostí spomedzi členských krajín. Slovensko teda musela za rok 2016 vrátiť späť 2,55 % z vyplatených eurofondov (.pdf, s. 31). Ako zistili slovenské úrady, Slovensko v rokoch 2013-2016 pri čerpaní eurofondov pochybilo v 1360 prípadoch. Prišlo teda o 13,14 % platieb zo štrukturálnych fondov, čo je najvyšší percentuálny podiel v EÚ. Priemerne členské štáty prichádzajú po zisteniach národných kontrolných orgánov o 2,10 % menej.
Pri uplatnení finančných korekcií, môže prísť k celkovému zrušeniu financií na danú oblasť, alebo len časti o čom rozhoduje Európska komisia.
„… tá celková obálka tých fondov sa nám teraz znížila o značnú sumu aj z dôvodu toho, že Slovensko malo vyšší rast HDP, ako sa predpokladalo pri plánovaní. Čiže celkový objem, ktorý Slovensko môže čerpať v rámci týchto výziev, je naozaj veľmi flexibilná veličina a závisí aj od ďalších pomerov, aj parametrov napríklad ekonomiky, riadenia tých výziev a tak ďalej.“
Celkový objem prijatých eurofondov naozaj závisí od viacerých faktorov, medzi ktoré patrí napr. transparentnosť riadenia danej výzvy, ale aj ekonomické ukazovatele danej krajiny — príjemcu eurofondov. V súčasnosti boli Slovensku v niekoľkých operačných programoch vrátane OP "Výskum a inovácie" skutočne znížené prostriedky z eurofondov kvôli rastu HDP. Výrok Martiny Lubyovej preto hodnotíme ako pravdivý.
Eurofondy, oficiálne nazývané aj Fondy Európskej únie, dostáva SR ako členský štát EÚ od vstupu do tejto inštitúcie v roku 2004. Tieto prostriedky v rámci každého členského štátu, ktorý na ne má nárok, prijímajú tak súkromné firmy, ako aj štátna správa, výskumné agentúry či poľnohospodári. Fondy majú slúžiť najmä na "zabezpečenie zvýšenia výkonnosti krajiny v rôznych oblastiach, udržateľného rastu ekonomiky, životnej úrovne obyvateľstva a na znižovanie regionálnych rozdielov." Umožňujú "prerozdelenie prostriedkov ekonomicky silnejších partnerov na rozvoj slabších štátov a ich priblíženie sa k vyspelým európskym štátom."
Dôvodom na zníženie či zastavenie čerpania eurofondov môže byť nehospodárne nakladanie s prostriedkami, ale aj pozitívny ekonomický vývoj členského štátu, ktorý cez príjemcov fondov čerpá poskytnuté prostriedky. K tomuto javu došlo koncom augusta 2017, kedy podpredseda vlády SR pre investície a informatizáciu Peter Pellegrini oznámil, že vplyvom vyššieho rastu ekonomiky, ako predpokladala Komisia pri napĺňaní tzv. národnej obálky objemu fondov EÚ pre Slovensko sa ich celkový objem v troch operačných programoch zníži o 0,45 %, čiže 68,8 milióna eur. Pellegrini však ubezpečil, že sa tento krok nedotkne žiadnych cieľov alebo projektov. K zníženiu prostriedkov sa ďalej vyjadril: „Teraz akoby sme platili daň z úspechu, pretože krajine sa darí lepšie, ekonomika rastie a je výkonnejšia, ako sa predpokladalo zo strany EK, keď sa prepočítavalo, koľko by Slovensko malo dostať v programovom období 2014 až 2020. V rokoch 2014 a 2015 bol rast podstatne rýchlejší, ako bol predpoklad EK z roku 2012, a zároveň pokračuje ďalej.“ K rovnakému kroku pristúpila EK v prípade ďalších štyroch členských štátov EÚ.
Určiť, ktoré operačné programy konkrétne prídu o uvedené financie, mal v kompetencii Úrad podpredsedu vlády SR pre investície a informatizáciu. Podmienkou bolo, aby išlo o prostriedky z Európskeho fondu regionálneho rozvoja a nie z Kohézneho fondu. Všetky vybrané operačné programy s tým súhlasili. Okrem iných bol vybratý aj Operačný program Výskum a inovácie, ktorému sa znížil objem eurofondov o 35,74 milióna eur z celkových takmer 2,27 miliardy eur. Ide o "spoločný programový dokument Ministerstva školstva, vedy, výskumu a športu Slovenskej republiky a Ministerstva hospodárstva Slovenskej republiky pre poskytnutie podpory z Európskych štrukturálnych a investičných fondov v programovom období 2014 – 2020 v oblasti zameranej na vytvorenie stabilného prostredia priaznivého pre inovácie pre všetky relevantné subjekty a podporu zvýšenia efektívnosti a výkonnosti systému výskumu, vývoja a inovácií, ako základného piliera pre zvyšovanie konkurencieschopnosti, udržateľného hospodárskeho rastu a zamestnanosti."
„…v programovom období 2014-2020 na operačný program vedu a výskum sme momentálne na čerpaní 1,75% (…).“
Podľa Certifikačného orgánu Ministerstva financií SR podiel čerpania na alokácií EÚ zdrojov v OP Výskum a inovácie bol (k 31. 8. 2017) 1, 75% (.pdf). Výrok hodnotíme ako pravdivý, avšak je nutné dodať, že tento podiel sa mohol odvtedy mierne zmeniť.
Operačný program výskum a inovácie predstavuje jeden z jedenástich operačných programov schválený Európskou komisiou pre SR. Ide o spoločný program Ministerstva školstva, vedy, výskumu a športu SR a Ministerstva hospodárstva Slovenskej republiky pre poskytnutie podpory z Európskych štrukturálnych a investičných fondov v programovom období 2014 – 2020. Zameriava sa napríklad na vytvorenie stabilného prostredia priaznivého pre inovácie, zvyšovanie konkurencieschopnosti, či udržateľného hospodárskeho rastu a zamestnanosti. Celkovo je na tieto účely alokovaných 2 266 776 537 EUR, z čoho takmer tri štvrtiny sú určené na posilnenie výskumu a zvyšok na posilnenie konkurencieschopnosti malých a stredných podnikov. Podľa Výročnej správy o vykonávaní OP za roky 2014 a 2015 bolo čerpanie na všetkých úrovniach OP k 31.12.2015 nulové (.pdf, s. 4). Avšak odvtedy došlo k poskytnutiu finančných prostriedkov 26 prijímateľom z celkového počtu 356, vo výške 61 548 517,87 eur. Podrobné informácie o prijímateľov sú dostupné na stránke ITMS2014+, ktorá slúži na správu eurofondov v SR pre roky 2014 — 2020.
Operačný program Výskum a inovácie nadväzuje na operačný program Výskum a vývoj a operačný program Konkurencieschopnosť a hospodársky rast v programovom období 2007 – 2013. Na tieto programy bolo celkovo alokovaných 1,209 miliardy eur, resp. 968,25 milióna eur, pričom ku koncu roka 2016 boli oba vyčerpané na viac ako 99 percent.
Poslanec Gröhling kritizuje pomalé využívanie eurofondov a obáva sa, že Slovenská republika nevyčerpá všetky dostupné eurofondy. Nová ministerka Martina Lubyová (nominant SNS) ale poslancovi oponuje, že pri tomto type programov je vždy rozbeh čerpania pomalší a hodnotiť úroveň ich čerpania je možné až po ukončení projektov. Spolu s moderátorom poslancovi Gröhlingovi pripomínajú, že aj pri posledných programoch sa k ich koncu vyčerpalo dostatočné množstvo peňazí, aj keď to tak spočiatku nevyzeralo.
„Už momentálne je priemerná mzda tisíc euro učiteľov v hrubom kdekoľvek.“
Keďže priemerná mzda pedagogických zamestnancov presahuje hodnotu 1000 eur v hrubom iba pri niektorých typoch škôl a teda nie "kdekoľvek", hodnotíme výrok ako nepravdivý.
Priemerný mzdový výdavok pedagogických a odborných zamestnancov je pre rok 2017 podľa Rozpočtu (.pdf, s. 46) pre roky 2017 — 2019 schváleným NR SR na úrovni 1 116,00 eur (s medziročným rastom 63 eur).
Keďže však ministerka Lubyová hovorí, že takáto priemerná hrubá mzda by mala byť pre učiteľov kdekoľvek, je potrebné posudzovať výrok podľa výšky priemernej mzdy pedagógov pri rôznych typoch zriaďovateľov škôl.
Najnovšie zverejnené údaje o priemerných mzdách učiteľov sú dostupné na stránkach ministerstva školstva k prvému polroku 2017 (.pdf, s. 6,8).Podľa týchto údajov však priemerná mzda pedagogických zamestnancov presahuje hodnotu 1000 eur v hrubom pri všetkých typoch zriaďovateľov len vtedy, ak berieme do úvahy údaje bez započítania materských škôl, jazykových škôl a ZUŠ (.pdf, s. 6). Ak sa však pozrieme na údaje zahŕňajúce aj tieto typy škôl (.pdf, s. 8), priemerná mzda učiteľov presahuje v hrubom hodnotu 1000 eur iba v školách zriaďovaných VÚC, pri ostatných typoch zriaďovateľov (cirkvi, krajský školský úrad, obec, súkromná osoba) nepresahuje priemerná mzda učiteľov túto hodnotu.
Ministerka Lubyová výrokom namieta, že platy učiteľov nie sú jediným dôvodom nespokojnosti učiteľov, nakoľko napriek zvýšeniu platov stále nemajú dostatočné spoločenské docenenie. Zároveň kritizuje, že nepedagogickým zamestnancom, ktorí sú taktiež regionálnymi zamestnancami školstva platy ani zďaleka nestúpajú rovnakým tempom ako pedagogickým zamestnancom, poprípade vôbec nestúpajú. V rozpočte (.pdf, s. 46) je naozaj vidieť, že kým priemerná mzda pedagogických zamestnancov od roku 2014 stúpla o 138,57€ (z 977,43 na 1116 eur), tak pri nepedagogických zamestnancoch sa táto mzda zvýšila iba o 10,77€ (z 556,85 na 567,62 eur).
„…kontrola tam momentálne je (…) Komisia má povinnosť, keď má dojem, že by mohlo dôjsť k nejakému problému, má povinnosť už akoby preventívne konať.“
Ministerka školstva Martina Lubyová vo výroku spomína kontrolu Európskej komisie, ktorá má preverovať výzvu na predloženie projektov na čerpanie eurofondov a ktorá bola ohlásená v septembri 2017. Avízovaný audit zo strany EÚ sa spája s kauzou dvoch podozrivých výziev ministerstva školstva za mandátu Petra Plavčana. Podľa jeho slov z júla 2017 o kontrolu z EÚ požiadalo priamo jeho ministerstvo, avšak dôvodom záujmu Európskej komisie môže byť i medializácia kauzy či výzva od rektorov vysokých škôl. Európska komisia v spolupráci s Európskym dvorom audítorov, poverila Európsky úrad pre boj proti podvodom (OLAF), aby záležitosť prešetril. EÚ inštitúcie môžu vykonávať i námatkové kontroly, prešetrenie nakladania s finančnými prostriedkami EÚ a prevencia podvodov je taktiež v ich záujme.
Výrok ministerky školstva Martiny Lubyovej preto hodnotíme ako pravidivý.
Výrok sa vzťahuje ku kauze eurofondov v rezorte školstva a bol súčasťou odpovede na otázku redaktora týkajúcu sa nevyčerpaných eurofondov. Ako redaktor Norbert Dolinský formuloval vo svojej otázke, napriek tomu, že opozícia kritizuje, že v nedávnej kauze mohlo ísť o sporné čerpanie eurofondov, Európska komisia sa rozhodla ich čerpanie nezastaviť. Toto stanovisko Európskej komisie Lubyová vysvetlila tým, že v kauze stále nefigurujú žiadne konkrétne zistenia, preto neboli jej rezortu na stretnutí s európskou komisárkou Corinou Cretu vyčítané žiadne konkrétne body. Zistenia môže priniesť až kontrola, ktorá podľa jej výroku práve prebieha. Preto spomínané stretnutie a výzvy Európskej komisie sú údajne zatiaľ iba preventívnym konaním.
Výzva na predkladanie projektov je informáciou pre žiadateľov o nenávratné finančné prostriedky zo štrukturálnych fondov Európskej únie (z eurofondov). Ministerstvo školstva pod vedením Petra Plavčana vypísalo dve veľké výzvy na predloženie prejektov. Jedna bola určená na Dlhodobý strategický výskum (DVS) a druhá na Priemyslené výskumno-vývojové centrá (PVVC), obe vo výške takmer 300 miliónov eur.
Ako informuje článok týždenníka TREND, výzva PVVC bola "…ukončená a s väčšinou úspešných žiadateľov už štát uzavrel zmluvy…" Po spustení kritickej odozvy zo strany opozície, médií, po proteste rektorov vysokých škôl a po doručení listu z Európskej komisie, slovenská vláda zrušila druhú výzvu na DVS ešte pred popisom zmlúv s víťaznými firmami. Listom totiž Európska komisia pozastavila vyplatenie eurofondov v štyroch výzvach pod ministerstvom školstva, vrátane spomínaných.
Keďže na základe podpísaných zmluv, ktoré už rezort s firmami uzatvoril, vzniká týmto firmám nárok na čerpanie eurofondov, prípadné náklady po odmietnutí platby Európskou komisiou by museli byť hradené zo štátneho rozpočtu.
Poslankyňu NR SR Veroniku Remišovú citoval v auguste 2017 portál aktuality.sk: "…varovný list znamená, že to Komisia považuje za obrovský problém … a nám Brusel nepreplatí ani jedno euro, pokiaľ sa nevyriešia problémy, na ktoré EK upozorňuje."
Podľa článku aktualne.sk "…rozdeľovanie eurofondov rieši okrem Európskeho úradu pre boj proti podvodom aj Národná kriminálna agentúra.".
Prebiehajúcou kontrolou zo strany EÚ, ktorú v diskusii spomína ministerka Martina Lubyová, môže byť práve kontrola údajne vyžiadaná ministerstvom školstva, ako o tom informovali hnonline.sk vo svojom článku. Ten zhŕňa videozáznam, kde minister Plavčan 26. júla 2017 avizuje, že sa kvôli prevereniu výzvy na DSV "…obrátil na Európsku komisiu".
Podľa článku denníka SME zo septembra 2017 sa už kontrolami výziev zaoberá ministerstvo školstva, rezort financií a audit z Európskej únie je očakávaný.
Európska komisia sa obrátila na vlastných vyšetrovateľov z Európskeho úradu pre boj proti podvodom (OLAF).
V Rádiožurnále Slovenského rozhlasu 7. augusta 2017 zaznelo vyjadrenie Jany Capello, zo Zastupiteľstva Európskej komisie na Slovensku:„Je teraz na slovenských orgánoch, aby na tento list odpovedali. Európska komisia zároveň posunula všetky predmetné informácie OLAF-u. OLAF sa nimi bude zaoberať v zmysle svojich pravidiel a postupov, avšak treba mať na pamäti, že toto neznamená automaticky začiatok vyšetrovania."
Podľa redaktorky Slovenského rozhlasu, Zuzany Kejmarovej: "…OLAF-u, teda Európskemu úradu pre boj proti podvodom, zvyčajne trvá preverovanie rok a pol. Závisí to však od rýchlosti komunikácie s dotknutou inštitúciou."
Európska komisia je nezávislá výkonná zložka EÚ, ktorá má, okrem iného, za úlohu vyčleňovať finančné prostriedky a aj kontrolu ich použitia pod dohľadom Európskeho dvora audítorov.Ten vykonáva "…audit prijímov a výdavkov EÚ … kontroluje jednotlivcov a organizácie, ktoré narábajú s prostriedkami EÚ … vypracúva výročnú správu i nahlasuje podozrenia z podvodu, korupcie a inej nezákonnej činnosti Európskemu úradu pre boj proti podvodom (OLAF)…
"Európsky úrad pre boj proti podvodom (OLAF) je jediný orgán EÚ poverený odhaľovať, vyšetrovať a zastaviť podvody týkajúce sa finančných prostriedkov EÚ."
Znamená to, že OLAF by v tomto prípade jednal na základe oznámenia Európskej komisie (prípadne v spolupráci s Európskym dvorom audítorov).
Medzi úlohy Európskeho dvora audítorov patrí napríklad "… preverovanie osôb a organizácií, ktoré s prostriedkami EÚ hospodária a vykonávanie námatkových kontrol v štátoch, ktoré čerpajú pomoc z EÚ." Je teda v kompetencii i záujme Európskej komisie či Európskeho dvora audítorov vykonávať i preventívne opatrenia tak, ako to naznačila Martina Lubyová vo výroku, ale aj poveriť prešetrením možných podvodov Európsky úrad pre boj proti podvodom.
O priebehu a výsledku kontroly zatiaľ nemáme dostupné informácie.
„Tie akčné plány sú zamerané na také tri základné oblasti. To je zvýšenie transparentnosti, zníženie miery subjektivity pri hodnotení a potom možno prenastavenie alebo v lepšom špecifikovanie kritérií výberu a aj vrátane toho, akým spôsobom sa tie kritéria potom v praxi implementujú.“
Na jeseň 2017 bude predstavený Akčný plán zvýšenia transparentnosti eurofondov, na ktorom pracuje Úrad podpredsedu vlády pre investície a informatizáciu Petra Pellegriniho. Uvádza niekoľko systémových opatrení na zefektívnenie a zlepšenie transparentnosti pri využívaní európskych štrukturálnych a investičných fondov, ako napríklad automatické náhodné žrebovanie odborných hodnotiteľov,zlepšenie kontrolných procesov a umožnenie dvojkolového procesu výberu žiadostí o nenávratný finančný príspevok. Výrok hodnotíme ako pravdivý.
Akčný plán bude podľa ÚPVII obsahovať rad systémových opatrení v oblastiach transparentnosti, otvorenosti, ako aj zjednodušovania implementácie eurofondov, ktoré vychádzajú zo skúseností s aplikáciou legislatívy pre programové obdobie 2014 až 2020, ako aj z už prijatých opatrení.
ÚPVII pre TASR uviedol: „Opatrenia sa budú týkať najmä zlepšenia spolupráce s prijímateľmi a verejnosťou vrátane mimovládnych organizácií, zlepšenia kontrolných procesov, využitia prostriedkov informačno-komunikačných technológií vrátane nástrojov na analýzu rizík, ďalšieho zverejňovania údajov, kvality hodnotiaceho a výberového procesu a podobne.“
„Druhá výzva, ktorá bola, tak tú ste ukončili, respektíve zrušili. Tá sa dala zrušiť, pretože neboli vypodpisované ešte zmluvy.“
Spornú eurofondovú výzvu na podporu dlhodobého strategického výskumu a vývoja (DSV), ku ktorej sa vo svojom liste vyjadrovali rektori slovenských výskumných univerzít a predseda Slovenskej akadémie vied, zrušila svojím rozhodnutím práve ministerka školstva, vedy, výskumu a športu SR Martina Lubyová (nominantka SNS). Výrok preto hodnotíme ako pravdivý.
K zrušeniu tejto "druhej" výzvy došlo 18. septembra 2017 (.pdf). Ministerstvo ako dôvod zrušenia výzvy uviedlo podstatnú zmenu podmienok, ktorou bola "úprava rozsahu žiadateľov v nadväznosti na potrebu zabezpečenia zdrojov financovania pre verejné výskumné inštitúcie“.
O zrušení výzvy hovoril ešte v polke augusta 2017 bývalý minister školstva Peter Plavčan (nominant SNS). Ten od začiatku júla čelil kritike pre rozdeľovanie eurofondov na výskum a inovácie. Dotácie mali dostať aj firmy, ktoré výskum nikdy nerobili. Peter Plavčan problematické výzvy zastavil a nariadil ich preverenie. Európska komisia neskôr pozastavila platby v štyroch výzvach na ministerstve školstva a rezortu zakázala podpisovať nové zmluvy s prijímateľmi dotácií. Pozastavenie eurofondov oznámila EK vo varovnom liste a ich rozdeľovanie v súčasnosti rieši okrem Európskeho úradu pre boj proti podvodom (OLAF) aj Národná kriminálna agentúra. Kauza s dotáciami nakoniec stála Petra Plavčana miesto ministra školstva a 13. septembra 2017 bol nahradený Martinou Lubyovou.
Na rozdiel od prvej výzvy, ktorá sa zameriavala na podporu priemyselných výskumno-vývojových centier (PVVC) a ktorá bola ukončená ku dňu 31. decembra 2016, druhá výzva (DSV) bola stále otvorená. Zároveň ako informoval komunikačný odbor ministerstva školstva, v rámci tejto výzvy nebolo vydané žiadne rozhodnutie o schválení finančného príspevku a nebola tak podpísaná ani jedna zmluva, preto k samotnému zrušeniu mohlo dôjsť.
Nová výzva na podporu dlhodobého strategického výskumu a vývoja (DSV) by mala podľa ministerky Lubyovej "reflektovať celospoločenskú požiadavku na prísnejšie kritériá na kvalitu predkladaných projektov a potrebu väčšej otvorenosti a transparentnosti používaných postupov, od procesu prípravy a vyhlásenia výzvy až po hodnotenie a výber najlepších projektov".
„On (bývalý minister školstva Plavčan, pozn.) tam má jednoducho dohodu o vykonaní práce do konca roka …“
Podľa vyjadrenia ministerky Lubyovej po rokovaní vlády 27. septembra 2017, bývalý minister školstva Peter Plavčan ostáva pracovať pre ministerstvo. Do konca roka bude exminister pôsobiť ako poradca. O tom na základe akej dohody a podmienok vykonáva Plavčan túto pozíciu neexistujú verejne dostupné informácie. Výrok hodnotíme ako neoveriteľný.
Ako uviedol aj portál aktuality.sk Plavčana na ministerstve udržala začiatkom septembra najskôr zastupujúca ministerka Gabriela Matečná (SNS). Odísť nemusel ani po nástupe Lubyovej, hoci tá nevedela odpovedať, v čom konkrétne jej Plavčan pomohol a prečo potrebuje zamestnávať niekoho, aby jej štyri mesiace radil, “ako prevziať rezort”.
Exministra odvolal ešte v auguste sám premiér Fico bez dohody s SNS, čím odštartoval letnú koaličnú krízu tretej Ficovej vlády. Plavčan skončil potom, ako sa prevalil škandál s pochybným prerozdeľovaním miiónov eur na vedu. Samotnú kauzu odštartoval otvorený list rektorov univerzít, ktorí sa obrátili na ministra školstva Petra Plavčana (nominant SNS) pre pochybné prideľovanie eurofondov na vedu a výskum. Z 300-miliónového balíka na podporu priemyselných výskumno-vývojových centier nedostali peniaze slovenské vysoké školy, ale neznáme firmy bez skúseností.
„…nástupný plat (učiteľa, pozn.) v súčasnosti 690 euro, čo je okolo 540 eur v čistom.“
Začínajúci učiteľ základnej, strednej, jazykovej a špeciálnej školy je zaradený do platovej trarify 1, triedy 9. Po navýšení platov v regionálnom školstve v septembri 2017 má začínajúci učiteľ nárok na 690 eur, čo približne predstavuje 544 eur čistého mesačného platu. Výrok Branislava Gröhlinga hodnotíme ako pravdivý.
Ministerstvo školstva, vedy, výskumu a športu Slovenskej republiky zaraďuje začínajúceho učiteľa základnej, strednej, jazykovej a špeciálnej školy do pracovnej triedy jedna a platovej tarify 9 (.pdf, s. 2). Tabuľkový nástupný plat učiteľa ZŠ, SŠ, JŠ a špeciálnej školy je od 1. septembra 2017 podľa platových taríf ministerstva 690 eur (.pdf, s.2). Táto suma v čistom predstavuje približne 544 eur.
„…to 6-percentné navýšenie (učiteľských platov, pozn.), o ktorom hovoríte, je multiplikované každý jeden rok. Čiže tam dochádza celkovo potom k 26-percentnému navýšeniu…“
Vládna koalícia v programovom vyhlásení garantovala navýšenie platov pedagogických a odborných zamestnancov o 6 % od septembra 2016 a následne od januára 2018 každoročne, teda aj v roku 2019 a 2020. Podľa programu sú tak naplánované štyri navýšenia do roku 2020, tie kumulatívne predstavujú navýšenie približne o 26 %. Výrok hodnotíme ako pravdivý.
Vládna koalícia v programovom vyhlásení sľúbila (.pdf, s. 32) "(vláda, pozn.) vykoná legislatívne úpravy tak, aby sa platová tarifa pedagogických zamestnancov a odborných zamestnancov od 1.9.2016 a následne, za predpokladu realizácie zásadných vnútorných zmien v systéme výchovy a vzdelávania, počínajúc dňom 1.1.2018 každoročne zvýšila priemerne o 6 %, na čo zabezpečí primerané zvýšenie finančných prostriedkov; "
Platy učiteľov boli skutočne navýšené od septembra 2016 nariadením z 20. júla 2016. Nástupný plat v pracovnej triedy jedna tarify deväť tak predstavoval 650,50 eur. Peter Plavčan, vtedajší minister školstva, sľúbil ďalšie navýšenie platov v regionálnom školstve od septembra 2017. Vládna koalícia ponúkla školským odborom balík zvyšovania platov, ktorý sa dotýkal obdobia od 1. septembra 2017 do 1. januára 2020. Za tento návrh očakávala vláda podpísanie memoranda o sociálnom zmieri, ktorý školskí odborári odmietli podpísať, pretože sa nechceli vzdať svojho ústavného práva každoročne kolektívne vyjednávať o možnosti dohodnúť lepšie pracovné a platové podmienky. Kvôli odmietavému postoju odborárov vláda nebude aplikovať celý balík, avšak keď sa bude postupovať podľa vyhlásenia, ku kumulatívnemu navýšeniu o 26 % by malo dôjsť (september 2016, január 2018, január 2019 a január 2020). V septembri 2017 k navýšeniu došlo.
Keď vláda dodrží sľub z programového vyhlásenia, platy učiteľov budú navýšené ešte trikrát za súčasné volebné obdobie (január 2018, 2019 a 2020). Celkovo by tak mohlo dôjsť k viac ako 26 %-nému navýšeniu od 2016.
„My v súčasnosti máme 17 priamo riadených organizácií (Ministerstvom školstva, pozn.).“
V súčasnosti skutočne pod Ministerstvo školstva, vedy, výskumu a športu SR spadá 17 rezortných organizácií. Preto výrok Branislava Gröhlinga hodnotíme ako pravdivý.
Organizácie rezortu sa delia na:
Rozpočtové organizácie rezortu. Tieto organizácie sú na rozpočet zriaďovateľa (MŠVVaŠ SR) zapojené svojimi príjmami a výdavkami (.pdf, s.1). Jedná sa o týchto 11 organizácii:
Príspevkové organizácie sú na rozpočet zriaďovateľa zapojené príspevkom, pričom menej ako 50 % jej nákladov je pokrytých tržbami (.pdf, s.1). Na MŠVVaŠ SR pôsobí 6 takýchto organizácii:
Centrum vedecko-technických informácií SR (od 1. 1. 2014 zlúčený s Ústavom informácií a prognóz školstva)
„…toto je už stanovené v zákone v paragrafe 29, kde nemôžete zrušiť nejakú malotriedku, kde v dosahu šiestich kilometrov nemáte školu….“
Branislav Gröhling hovorí o § 29 zákona o výchove a vzdelávaní, ľudovo nazývaného aj "školský zákon." Tento paragraf spomínaného zákona naozaj ustanovuje vo výroku spomínané opatrenie. Výrok preto hodnotíme ako pravdivý.
Zákon č. 245/2008 Z.z. o výchove a vzdelávaní a o zmene a doplnení niektorých zákonov ustanovuje podľa § 1 napríklad "princípy, ciele, podmienky, rozsah, obsah, formy a organizáciu výchovy a vzdelávania v školách a v školských zariadeniach, stupne vzdelania, prijímanie na výchovu a vzdelávanie, ukončovanie výchovy a vzdelávania," sústavu škôl, ich práva a povinnosti, ako aj práva a povinnosti žiakov a detí.
§ 29 tohto zákona zakotvuje postavenie základných škôl v školskom systéme SR. Ods. 3 v tomto paragrafe delí základné školy podľa počtu ročníkov na "plnoorganizované" (so všetkými ročníkmi) a "neplnoorganizované" (nemá všetkých deväť ročníkov ZŠ). Do druhej skupiny patria aj tzv. malotriedky, ktoré spravidla obsahujú len ročníky prvého stupňa základnej školy, ktoré sú kvôli nízkemu počtu žiakov sústredené do menšieho počtu tried, ako je počet daných ročníkov. V takejto triede stanovuje § 29 ods. 5 pís. b maximálny prípustný počet žiakov na 24 a ods. 8 pís. b toho istého paragrafu minimálny počet žiakov v tomto type triedy na 12.
§ 29 predmetného zákona však od novely v septembri 2015 v uvedenom prípade stanovuje aj výnimku. Podľa ods. 16 pís. a totiž "zriaďovateľ základnej školy môže určiť v osobitných prípadoch aj nižší počet žiakov v triede, ako je počet žiakov uvedený v odsekoch 8 a 15. Za osobitný prípad sa považuje … znížená dostupnosť žiakov do školy; za zníženú dostupnosť žiakov do školy sa považuje dĺžka dopravnej cesty vlakom alebo autobusom z miesta trvalého pobytu žiaka dlhšia ako 6 kilometrov." Ide teda o výnimku, ktorú spomína vo svojom výroku aj poslanec Gröhling.
„…aké sú zložky platov (…) to sú tarifné, to je zložka, s ktorou sa nedá veľmi pohybovať, to je naozaj tá tarifná nároková, vyrovnanie do minimálnej mzdy v niektorých prípadoch. A tu s týmito zhruba 20-25% sa dá operovať v rámci motivácie. (…) kreditové príplatky dávajú zhruba 3,7% v tejto kategórii. To znamená, že naozaj z tých 25% tie kreditové príplatky majú len malú váhu.“
Za prvý polrok 2017 boli na kreditové príplatky vynaložené prostriedky v celkovej hodnote 16 773 918 eur a tvorili približne 3,7 % z celkových finančných prostriedkov vynaložených na mzdy zamestnancov na školách. Výrok preto hodnotíme ako pravdivý.
Ministerka školstva, vedy, výskumu a športu SR Martina Lubyová (nominantka SNS), získala údaje z dokumentu Výsledky spracovania štatistického výkazu Škol (MŠVVŠ SR) 1-04 za I. polrok 2017 (.pdf).
V rámci neho sa zaoberala spracovanými výsledkami štatistického zisťovania za školy všetkých zriaďovateľov (okrem materských škôl, základných umeleckých škôl a jazykových škôl) (.pdf, s. 2-3). Mzdové prostriedky zamestnancov týchto škôl boli v najväčšej miere zastúpené zložkou tarifný plat, dorovnanie na funkčný plat a doplatok do minimálnej mzdy. Tvorila 72,3 % celku a podľa údajov šlo dokopy o 329 379 304 eur.
Všetky príplatky (kreditové, osobné; za riadenie a zastupovanie; za špecializované činnosti, triednictvo, začínajúci ped. a odb. zamestnanci; ostatné) tvorili dokopy približne 10,8 % zo všetkých zložiek, a teda 24 530 999 eur. Celková suma mzdových prostriedkov sa v prvom polroku 2017 vyšplhala na 455 446 055 eur.
„…nechceme momentálne naviazať to navyšovanie vekového automatu napríklad na infláciu. Ja viem, že vekový automat je ročne asi 8 miliónov“
V diskusii navrhuje Gröhling zmenu systému financovania platov učiteľov na základe vekového automatu. Tarifný plat učiteľa (bez príplatkov, nadčasov či odmien) je daný na základe dvoch údajov. Prvým je platová trieda a druhým je započítaná prax. Hodnotu takzvaného vekového automatu však nie je možné na základe verejne dostupných údajov vyhodnotiť. Výrok hodnotíme ako neoveriteľný.
Na základe ods. 11, § 7 Zákona č. 553/2003 Z. z. platia pre každoročné zvyšovanie platov nasledovné pravidlá. Pre prvých 16 rokov započítanej praxe sa plat pedagogického či odborného zamestnanca zvyšuje o 1 %. Pre ďalších 16 rokov praxe sa plat zvyšuje o 0,5 %. Po 32 rokoch sa plat ďalej nezvyšuje. Ak má teda pedagóg nástupný plat, napríklad 690 eur (.pdf, s. 2), čiže deviata platová kategória, po každom roku praxe sa mu ku mzde pripočíta 6,9 eura. Po 16 rokoch teda zarába o 110,4 eur viac (16 krát 6,9 eura). 17. a každý ďalší rok sa mu započítava už len 3,45 eura. Ďalších 16 rokoch sa mu teda plat zvýši už len o 55,2 eura. Po 32 rokoch dosiahne jeho plat strop 856 eur.
Otázna je suma 8 miliónov eur, o ktorej tvrdí, že je cena vekového automatu. Na základe najnovších štatistických údajov Ministerstva školstva však vieme len potvrdiť, že tarifné platy, ako sú definované v spomínanom Zákone č. 553/2003 Z. z., sú za súčasný kalendárny polrok 329 217 779 eur (.pdf, s. 2). Z dát však nevyplýva koľko z peňazí tvoria zaradenia do platových kategórií a koľko vekový automat.
„…dokonca eurozóna často zápasila s defláciou.“
V posledných rokoch sa Eurozóna naozaj viackrát prepadla do deflácie a v období od roku 2014 sa ukazovateľ pohybuje vo veľmi nízkych hodnotách. Bojovať proti deflácii sa snažila aj Európska centrálna banka. Výrok preto hodnotíme ako pravdivý.
Martina Lubyová v relácii vysvetľuje nevýhodu odvodzovania výšky platov učiteľov od miery inflácie v Eurozóne, hlavne z dôvodu nedostatočnej výšky inflácie v posledných rokoch. Deflácia ako opak inflácie spôsobuje pokles cien a zvyšovanie hodnoty dlhu z dôvodu menšieho počtu peňazí v obehu.
Z grafu jasne vidieť, že Eurozóna bola v deflácii v rokoch 2009, 2014 — 2015 (mínusové hodnoty) a na krátke obdobie do nej upadla aj v roku 2016. Prepadnutie štyri razy do deflácie počas desaťročného obdobia nie je vyslovene častý jav, avšak ministerka správne poukázala na to, ako veľmi variabilný je tento ukazovateľ. V poslednom období sa pohybuje e miera rastu inflácie vo veľmi nízkych hodnotách, preto je celkom správne pomenovanie "zápasenie" s defláciou.
V súčasnosti sa vďaka zásahom Európskej centrálnej banky vracia inflácia tesne pod dve percentá, čo bolo zároveň aj vytýčeným cieľom.
„Testovanie PISA (…) je to metodológia, ktorú navrhlo OECD. (…) To nie je skutočné číslo, ako 100% namerané, pretože PISA posledné kolo testovalo u nás na Slovensku okolo 6000 detí. Ale my máme tých detí v tom veku, ktoré treba testovať, rádovo 50 tisíc.“
Projekt PISA je štúdia OECD, ktorá predstavuje testovanie vzdelávacích systémov zapojených krajín v trojročných intervaloch skrz testovania vedomostí vybratej skupiny pätnásťročných študentov. Realizácia štúdie PISA na Slovensku je priamym zadaním Ministerstva školstva, vedy, výskumu a športu Slovenskej republiky. Do testovania môžu byť vybraní všetci žiaci, ktorí spĺňajú podmienku veku: 15 rokov a 3 mesiace až 16 rokov a 2 mesiace (na začiatku testovacieho obdobia) a navštevujú 7. alebo vyšší ročník. Podľa národnej správy PISA 2015 (.pdf, s. 25) sa do testovania zapojilo cca 6 400 slovenských žiakov, pričom počet trvalo bývajúceho obyvateľstva vo veku 15 rokov bol v roku 2015 približne 55 tisíc. Výrok hodnotíme ako pravdivý.
Slovenská republika, už ako členská krajina OECD, sa prvýkrát zúčastnila štúdie PISA v roku 2003. Výsledky slovenských žiakov sú podobne ako v predchádzajúcom cykle v roku 2012 vo všetkých troch oblastiach – matematická, čitateľská a prírodovedná gramotnosť – významne nižšie, ako je priemerný výkon žiakov z krajín OECD. Slovenská republika dosiahla výkon na úrovni 461 bodov. Priemerný výkon krajín OECD bol 493 bodov, čo predstavuje pokles celkového priemerného výkonu v rámci krajín OECD o 8 bodov oproti predchádzajúcemu cyklu v roku 2012. Výkon žiakov SR v prírodovednej gramotnosti sa nachádza pod priemerom zúčastnených krajín OECD.
Vo všetkých oblastiach je trend znižovania výkonov našich žiakov. V porovnaní s výsledkami PISA 2012 však tento pokles nie je štatisticky významný. Taktiež narástlo zastúpenie žiakov v tzv. rizikovej skupine (s najnižšou úrovňou vedomostí). Zároveň kleslo percentuálne zastúpenie žiakov v najvyšších vedomostných úrovniach, resp. toto zastúpenie zostáva na porovnateľnej úrovni ako v roku 2012.
Posledné testovanie sa konalo v roku 2015 a zapojilo sa do neho 72 krajín. Testy sa konajú s trojročným odstupom z dôvodu, aby sa mohli zisťovať vplyvy prípadných aplikovaných opatrení a zmien vo vzdelávacom systéme. Výber vzoriek škôl a žiakov podlieha striktným predpisom a normám.
„Ten testovací systém (národné testovanie piatakov, pozn.) sa vyvíja postupne, on začal v roku 2013, tá metodológia sa zlepšuje cez tie pilotné testy, rastie tá vzorka. Minulý rok sme to prvýkrát urobili na celej populácii.“
Testovanie 5 je celoslovenské testovanie žiakov 5. ročníkov, ktoré bolo zahájené v školskom roku 2012/2013 (vtedy ešte na vybraných školách). Minulý školský rok 2016/2017 bolo prvýkrát realizované na celej populácii. Podľa údajov z jednotlivých rokov, počet zúčastnených žiakov každoročne stúpa (1887 žiakov v 2012, 45 299 žiakov v 2016).
Výrok ministerky školstva Martiny Lubyovej hodnotíme ako pravdivý.
Ministerka školstva Martina Lubyová v výroku spomína Testovanie 5, teda celoslovenské testovanie žiakov piateho ročníka ZŠ. Podľa Petra Goliáša z INEKO sú celonárodné testy "…jednou z najdôležitejších zmien v školstve za posledné roky, pretože priniesli aspoň čiastočné údaje o kvalite a výkone škôl" a Testovanie 5 "…je kľúčovým predpokladom pre zistenie pridanej hodnoty zo slovenského jazyka a matematiky na druhom stupni základných škôl, čo je zase dôležitý indikátor kvality, ktorú tieto školy prinášajú za verejné zdroje".
Testovanie 5 bolo skutočne prvýkrát zahájené v školskom roku 2012/2013. Jeho cieľom bolo podľa tlačovej správy (.pdf, s. 1) "… overiť testovacie nástroje z matematiky a vyučovacích jazykov (slovenského jazyka a literatúra a maďarského jazyka a literatúry)."
V správe ministerstva z novembra 2016, zverejnenej pred Testovaním 5-2016, uvádza Romana Kanovská, riaditeľka Národného ústavu certifikovaných meraní vzdelávania (NÚCEM), že: " …po prvýkrát budú do testovania zapojení aj žiaci so zdravotným znevýhodnením, ktorých je v piatom ročníku okolo 3 400, s výnimkou žiakov s mentálnym postihnutím". V školskom roku 2016/2017 sa teda skutočne prvýkrát uskutočnilo na celej populácii detí.
Vzorka žiakov, zúčastnených na Testovaní 5, skutočne rastie. Nárast je zobrazený v grafe nižšie, použité údaje sú zverejnené v tlačových správach Testovania 5 z konkrétnych rokov.
Okrem Testovania 5 sa každoročne vykonáva i celoslovenské Testovanie 9 (žiaci 9. ročníka). NÚCEM z poverenia ministerstva školstva realizuje aj medzinárodné merania výsledkov ako je OECD PISA, TALIS a pod.
Môžeme zmieniť kauzu zo začiatku septembra 2017, kedy na základe informácií z ministerstva školstva: „Na zabezpečenie celoplošného testovania žiakov 5. ročníka základných škôl Testovanie 5-2017 neboli alokované finančné prostriedky v schválenom rozpočte na rok 2017. Vzhľadom na celkové rozpočtové zdroje ministerstva preto zatiaľ nevieme toto testovanie pre aktuálny rok zabezpečiť" (z článku týždenníka TREND). Rozhodnutie o zastavení testovania Petra Plavčana mohlo byť zmenené novým vedením ministerstva. Podľa agentúrnej správy TASR sa ministerka Martina Lubyová pri vymenovávaní do funkcie vyjadrila, že sa "… pokúsi zabezpečiť, aby sa tento rok predsa len uskutočnilo testovanie piatakov z matematiky a slovenského jazyka." Podľa aktuálnych správ zverejnených na portáli NÚCEM sa bude Testovanie 5 nakoniec skutočne konať 22. novembra 2017.
„…sekundárna analýza, ktorú robí NÚCEM (na základe výsledkov testovania PISA, pozn.), kde proste to je naozaj vidno, že z ktorých škôl, z ktorých lokalít, z ktorých sociálnych skupín majú nižšie výsledky (…).“
Národný ústav certifikovaných meraní vzdelávania (NÚCEM) robí analýzu výsledkov podľa typu škôl, lokalít či sociálneho prostredia v rámci celoslovenského testovania žiakov 5. a 9. ročníka ZŠ (Testovanie 5 a Testovanie 9). Výrok preto hodnotíme ako pravdivý.
Každý rok po skončení Testovania 5 a Testovania 9 publikuje NÚCEM správu, v ktorej popisuje priebeh testovania, výsledky a ich analýzu. V rámci tejto analýzy si stanovuje kritériá, na základe ktorých porovnáva rôzne kategórie a v konečnom dôsledku tak potom zistí, ktoré typy škôl a z akých lokalít dosahujú nízke výsledky. V zatiaľ poslednom Testovaní 5 z roku 2016 (.pdf) skúmal NÚCEM napríklad priemernú úspešnosť žiakov podľa pohlavia, zriaďovateľa školy, kraja, typu a veľkosti sídla či sociálneho prostredia.
V Testovaní 5 za rok 2016 mali na základe toho pri type, respektíve zriaďovateľovi škôl v teste z matematiky i slovenského jazyka najnižšiu priemernú úspešnosť žiaci štátnych škôl (61,7 % z matematiky a 62,6 % zo slovenského jazyka). Z hľadiska lokalít si v rámci testu z matematiky viedli najslabšie žiaci Košického kraja (55,4 %) a v rámci testu zo slovenského jazyka to boli žiaci Prešovského kraja (56,8 %). Žiaci zo sociálne znevhýhodneného prostredia (SZP) napísali testy o porovnanie horšie ako žiaci bez SZP. Priemerná úspešnosť žiakov zo SZP v teste z matematiky bola 24,0 % a v teste zo slovenského jazyka 28,0 %, na druhú stranu žiaci bez SZP napísali testovanie s priemerným výsledkom 63,6 % v matematike a 64,2 % v slovenskom jazyku. Celkovo bola v Testovaní 5 za rok 2016 (.pdf) priemerná úspešnosť žiakov v teste z matematiky 62,3 % a priemerná úspešnosť žiakov v teste zo slovenského jazyka a literatúry bola 63,1 %.
Kritériá, na základe ktorých NÚCEM analyzuje výsledky Testovania 9 sa vo veľkej miere zhodujú s vyššie vymenovanými kritériami. Za rok 2017 (.pdf) bola priemerná úspešnosť testu z matematiky na úrovni 56,4 % a zo slovenského jazyka 61,2 %. Pri delení škôl na štátne, súkromné a cirkevné si viedli v oboch testoch najhoršie štátne školy (56,1% úspešnosť z matematiky a 60,9% úspešnosť zo slovenského jazyka a literatúry). V rámci krajov mal v teste z matematiky najnižšiu priemernú úspešnosť Banskobystrický kraj (52,6 %) a v teste zo slovenského jazyka to boli zhodne Banskobystrický a Košický kraj (59,2 %). Aj v tomto testovaní žiaci zo sociálne znevhýhodneného prostredia (SZP) napísali testy o porovnanie horšie ako žiaci bez SZP. Priemerná úspešnosť žiakov zo SZP v teste z matematiky bola 21,9 % a v teste zo slovenského jazyka 33,1 %, na druhú stranu žiaci bez SZP napísali testovanie s priemerným výsledkom 56,8 % v matematike a 61,6 % v slovenskom jazyku.
NÚCEM uskutočňuje tiež medzinárodné merania, kde sleduje výsledky vzdelávacích systémov zúčastnených krajín a ich zmeny v čase. V rámci projektu OECD Pisa 2015 (.pdf) napríklad Národný ústav analyzoval socioekonomické zázemie a jeho vplyv na výkon časti slovenských i zahraničných žiakov, ich postoje k prírodným vedám, životnú pohodu a prosperitu žiakov či prostredie školy z pohľadu riaditeľov.
„My (strana SaS, pozn.) sme už prinášali aj návrhy zákona do Národnej rady, ktoré neboli schválené, aby sa otvárali dvere či už Sociálnej poisťovne alebo daňového úradu alebo úradu práce, aby na základe jednotlivých rodných čísel ste si vy na základe vašich požiadaviek ako ministerky vedeli vyselektovať jednotlivé skupiny a potom následne na základe toho robili jednotlivé odporúčania.“
Poslanci Národnej rady SR Eugen Jurzyca, Martin Poliačik, Branislav Gröhling (všetci SaS) a Miroslav Beblavý (nezaradený),predložili v roku 2016 návrh zákona, podľa ktorého by malo ministerstvo školstva povinnosť poskytovať údaje z centrálneho registra študentov okrem Sociálnej poisťovni aj Ústrediu práce, sociálnych vecí a rodiny SR, za účelom zverejňovania štatistiky platov a nezamestnanosti absolventov jednotlivých stredných a vysokých škôl na Slovensku. Tento výrok Branislava Gröhlinga preto hodnotíme ako pravdivý.
Predkladaný opozičný návrh legislatívne nadväzoval na prehľad absolventskej miery nezamestnanosti podľa jednotlivých vysokých škôl a ich študijných odborov, ktorú pripravilo ministerstvo školstva v roku 2011.
Podľa TASR, novela nadväzovala na odporúčania, podľa ktorých by podobný zákon znižoval informačnú nerovnosť na trhoch práce a vzdelávania a pravidelne by informoval o úspešnosti absolventov jednotlivých vysokých a stredných škôl.
V tom istom článku sa hovorí, že novela mala zabezpečiť výmenu relevantných informácií o absolventoch medzi kompetentnými orgánmi štátnej správy a ministerstvom školstva, ústredím práce a Sociálnou poisťovňou tak, aby sa zabezpečila pravidelná aktualizácia údajov, potrebných na vyhodnocovanie štatistiky platov a absolventskej nezamestnanosti. Novela ukladá ministerstvu školstva povinnosť tieto údaje zverejňovať.
Národná rada SR po prerokovaní danej novely zákony v prvom čítaní rozhodla, že nebude pokračovať v rokovaní o tomto návrhu zákona.
„…za uplynulých desať rokov bolo zhruba 100-percentné navýšenie (v platoch učiteľov, pozn.).“
Po porovnaní nástupných platov pedagogických zamestnancov v roku 2007 s nástupnými platmi v roku 2017 (po úprave výšky platov v septembri 2017) je možné vidieť, že k "zhruba 100 %" navýšeniu nedošlo, najextrémnejší nárast predstavuje približne 70 %. Výrok preto hodnotíme ako nepravdivý.
V roku 2007 zarobili učitelia v platovej tarife 9 13 370 Sk, v prepočte približne 444 eur, v súčasnosti je tabuľkový plat tejto skupiny 690 eur. Porovnanie nástupných platov pre tarifu 9, 10, 11 a 12 v roku 2007 (prepočítané zo slovenských korún na eurá) a v roku 2017 je zachytené v nasledujúcom grafu. V tarife 9 došlo k nárastu o 55,48 %, v tarife 10 o 55,59 %, v tarife 11 o 63,32 % a v tarife 12 o 70,91 %.